**ՀԻՄՆԱՎՈՐՈւՄ**

**«Գենետիկորեն ձևափոխված օրգանիզմների մասին» Հայաստանի Հանրապետության օրենքի նախագծի ընդունման**

1. **Ընթացիկ իրավիճակը և իրավական ակտի ընդունման անհրաժեշտությունը**

Սույն նախագծով Հայաստանի Հանրապետությունում կանոնակարգվում է գենետիկորեն ձևափոխված օրգանիզմների կիրառման սահմանափակումների և այդ հարցերի հետ կապված իրավահարաբերությունները:

 Հայաստանը, որը բազմաթիվ էնդեմիկ բույսերի հայրենիք է, անկառավարելի ձևով ներմուծելով գենետիկորեն ձևափոխված օրգանիզմներ պարունակող սերմ և տնկանյութ, լուրջ վնաս կհասցնի կենսաբազմազանության պահպանությունը՝ սպառնալով տեղական վայրի բուսատեսակների գենետիկական ինֆորմացիայի պահպանմանը:

Խնդրի մեծությունը և ծավալները հստակ չեն կարող որոշվել, քանի որ ԳՁՕ-ների մասին գիտական և պաշտոնական տեղեկատվություն առկա չէ (դրա հայտնաբերման իրավական պահանջ չկա, չեն փորձաքննվում և ռիսկերի գնահատում չի իրականացվում պետության կողմից), սակայն համաձայն Հայաստանի Հանրապետության վիճակագրական կոմիտեի կողմից հրապարակած տվյալների 2021 թվականին եգիպտացորենի ցանքատարածությունները կազմել է 4381 հա, որի համար հանրապետություն է ներկրվել և օգտագործվել շուրջ 101 տոննա սերմ, որից 0,05 %-ը ԳՁՕ հիբրիդներ են։ Վտանգը պայմանավորված է ոչ թե քանակով, այլ դրանց առկայությամբ, քանի որ մի քանի հատ սերմերը կարող են վտանգ ներկայացնել հանրապետությունում առկա հարուստ կենսաբազմազանության համար։

 Հայաստանի Հանրապետությունը 2001 թվականին վավերացրել է «Շրջակա միջավայրի հարցերի առնչությամբ տեղեկատվության հասանելիության, որոշումներ ընդունելու գործընթացին հասարակայնության մասնակցության և արդարադատության մատչելիության մասին» (Օրհուսի) կոնվենցիան և 2004 թվականին Կենսաբանական բազմազանության վերաբերյալ կոնվենցիան՝ «Կենսաբանական անվտանգության մասին» կարթագենյան արձանագրությունը, որոնցով ստանձնել է պարտավորություն ձեռնարկել անհրաժեշտ իրավական, վարչական ու այլ միջոցներ կենսաբազմազանությանը սպառնացող վտանգի կանխարգելման կամ նվազեցման ուղղությամբ և շրջակա միջավայրի պահպանության, պաշտպանության, բարելավման և կայուն ու էկոլոգիապես անվտանգ զարգացումն ապահովելու անհրաժեշտությունը։

 Միաժամանակ՝ 2020 թվականից ԵԱՏՄ անդամ-երկրների շրջանակներում սկսվել են քննարկումներ ԳՁՕ-երի գործունեությունը կանոնակարգման անհրաժեշտության մասին և 2021 թվականից արդեն իսկ մեկնարկել են իրավական ակտերի մշակման աշխատանքները։

Վերոհիշյալը հաստատում է **«**Գենետիկորեն ձևափոխված օրգանիզմների մասին**»** Հայաստանի Հանրապետության օրենքի ընդունման անհրաժեշտության մասին:

**2․** **Առաջարկվող կարգավորումների բնույթը**

«Գենետիկորեն ձևափոխված օրգանիզմների մասին» Հայաստանի Հանրապետության օրենքի նախագծով առավելագույնս կսահմանափակվի գենետիկորեն ձևափոխված օրգանիզմների կիրառումը Հայաստանի Հանրապետության ողջ տարածքում։

**3․ Իրավական ակտի ընդունման նպատակն ու խնդիրները**

Իրավական ակտի ընդունման նպատակն է Հայաստանի Հանրապետությունում ԳՁՕ-ների գործածության և կենսաանվտանգության հետ կապված հարաբերությունների կանոնակարգման միջոցով բացառել դրանց հնարավոր անբարենպաստ ազդեցությունը շրջակա միջավայրի, մարդու առողջության, կենսաբազմազանության, գյուղատնտեսական նշանակության հողերի անվտանգության վրա։

Խնդիրն է՝

* Գենետիկորեն ձևափոխված օրգանիզմների գործածության և կենաանվտանգության ապահովման սկզբունքների ու իրավական հիմքերի սահմանումը։

4․**Նախագծի մշակման գործընթացում ներգրավված ինստիտուտները և անձիք**

Նախագիծը մշակվել է Հայաստանի Հանրապետության Էկոնոմիկայի նախարարության կողմից և նախարարի 2019 թվականի նոյեմբերի 11-ի N1390-Ա հրամանով ստեղծված հանձնաժողովի մասնակցությամբ: Հանձնաժողովի կազմում ընդգրկված են առողջապահության, բնապահպանության նախարարությունների, հասարակական կազմակերպությւնների («Հանուն մարդկային կայուն զարգացման», «Տապան Էկո-ակումբ», «Իրազեկ և պաշտպանված սպառող», «Հայաստանի անտառներ»), Հայաստանի Հանրապետության գիտությունների ազգային ակադեմիայի, Հայաստանի ազգային ագրարային համալսարան հիմնադրամի, Երևանի պետական համալսարանի, Հայաստանի պետական մանկավարժական համալսարանի ներկայացուցիչներ:

**5․ Կապը ռազմավարական փաստաթղթի հետ, Հայաստանի վերափոխման ռազմավարության 2050, կառավարության 2021-2026 թթ ծրագիր, ոլորտային և/կամ այլ ռազմավարություններ**

ՀՀ կառավարության 2019 թվականի դեկտեմբերի 19-ի N1886-Լ որոշմամբ հաստատված «Ռազմավարություն Հայաստանի Հանրապետության գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների» փաստաթղթով սահմանվում է ՀՀ գյուղատնտեսական ոլորտի առաջնահերթություններից՝ սննդամթերքի անվտանգության ապահովումը և միջազգային ստանդարտացման համապատասխանեցումը։

6․ **Ակնկալվող արդյունքը**

Նախագծի ընդունման դեպքում գենետիկորեն ձևափոխված օրգանիզմների ներմուծման, տեղափոխման, փոխադրման արգելքների սահմանումը կհանգեցնի երկրի կենսաբանական անվտանգության և բնակչության առողջության պահպանման մակարդակի բարձրացմանը և դրանց կիրառման հետ կապված իրավահարաբերությունների կանոնակարգմանը։

**7․Հասարակությանը նախագծի մասին իրազեկումը**

Նախագիծը տեղադրված է <https://www.e-draft.am/> ինտերնետային կայքերում՝ հասարակությանն իրազեկելու նպատակով:

**8․ Տեղեկատվություն լրացուցիչ ֆինանսական միջոցների անհրաժեշտության և պետական կամ տեղական ինքնակառավարման մարմնի բյուջեի եկամուտներում և ծախսերում սպասվելիք փոփոխությունների մասին**

Նախագծի ընդունմամբ պետական կամ տեղական ինքնակառավարման մարմնի բյուջեում ծախսերի և եկամուտների էական ավելացում կամ նվազեցում չի նախատեսվում։